蛇倒退
作者：范成大
朝代：宋

paragraphs: 山前壁如削，山後崖復斷。
曏吾達隴首，如海到彼岸。
那知下嶺處，慄甚履冰戰。
牽前带相挽，縋後衣盡綻。
健倒輒尋丈，徐行厪分寸。
上疑緣竹竿，下劇滾金彈。
豈惟蛇退舍，飛鳥望崖反。
稍喜一徑平，猶有千石亂。
仍逢新燒畬，約略似耕畔。
心知人境近，顰末百憂散。
山民茆數把，鬼質犢子健。
腰鑱走迎客，再拜復三歎。
謂匪人所蹊，官來定何幹。
儻爲饑火驅，平地豈無飯。
意者官事迫，如馬就羈絆。
我乃不能答，付以一笑粲。